
[432B]སྐད་དུ། ཨཱརྱ་སརྦ་


[433A]༄༅། །ཨནྟ་ར་སཾ་གྲ་ས་དྷཱ་ར་ཎི་མནྟྲ། བོད་སྐད་དུ་འཕགས་པ་བར་དུ་གཅོད་པ་ཐམས་ཅད་སེལ་བའི་གཟུངས་སྔགས། སངས་རྒྱས་དང། བྱང་ཆུབ་སེམས་དཔའ་
ཐམས་ཅད་ལ་ཕྱག་འཚལ་ལོ། །བཅོམ་ལྡན་འདས་ཀྱིས་བྱང་ཆུབ་སེམས་དཔའ་སེམས་དཔའ་ཆེན་པོ་ཕྱག་ན་རྡོ་རྗེ་ལ་བཀའ་སྩལ་པ། ཕྱག་ན་རྡོ་རྗེ། གཟུངས་སྔགས་
འདི་སུ་འཛིན་པ་དང། འཆང་བ་དང། བཟླས་བརྗོད་བྱེད་པ་དེ་ལ་ནི། དུག་དང། མཚོན་གྱིས་འཆི་བ་དང། ལྟོགས་པ་དང། མཚོན་བརྒྱབ་པ་དང། གཅན་གཟན་མ་རུངས་
པས་ཟ་བ་དང། མེས་ཚིག་པ་དང། ཆུར་འཆི་བ་དང། འགོ་བའི་རིམས་གཞན་ཡང་བ་དང། མཛེའི་ནད་དང། གསོར་མི་རུང་བའི་ནད་ཡང་བ་དང། གཡང་ལ་ལྷུང་བ་དང་
གཞན་གྱི་བྱད་དང། ཟས་ཀྱིས་བརྣངས་པ་དང། བདག་རང་གིས་གསོད་པ་དང། དེ་ལྟར་གཤིས་ངན་དུ་འཆི་བ་བཅུ་གསུམ་གྱིས་རྐྱེན་བྱེད་པར་མི་འགྱུར་རོ། །ཕྱག་ན་
རྡོ་རྗེ། གཟུངས་སྔགས་འདི་སུ་འཛིན་པ་དང། འཆང་བ་དང་བཟླས་བརྗོད་བྱེད་པ་དེ་ལ་ནི། ས་དང་ནམ་མཁའ་ལ་གནས་པའི་བགེགས་དྲེགས་པ་ཅན་མ་རུངས་པ་
རྣམས་ཀྱིས་ཀྱང་གླགས་རྙེད་པར་མི་འགྱུར་རོ། །ཕྱག་ན་རྡོ་རྗེ་གཟུངས་སྔགས་འདི་སུ་འཛིན་པ་དང། འཆང་བ་དང། བཟླས་བརྗོད་བྱེད་པ་དེ་ལ་ལས་ཀྱི་སྒྲིབ་པ་དང་


[433B] ཤེས་བྱའི་སྒྲིབ་པ་ཐམས་ཅད་བྱང་ཤིང་དག་སྟེ། བདེ་བ་ཅན་གྱི་འཇིག་རྟེན་དུ་སྐྱེ་བར་འགྱུར་རོ། །ཨོཾ་བཛྲ་ཙཎྜ་མ་ཧཱ་རོ་ཥ་ཎ་ཧཱུཾ་ཕཊ། ཨ་པྲ་ཏི་
ཧ་ཏ་བ་ལ་ཧཱུཾ་ཕཊ། སརྦ་བིགྷྣཾ་ཨནྟ་ར་ཡ་བི་ནཱ་ཤ་ཀ་ར་མཱ་ར་ཡ་ཧཱུཾ་ཕཊ། ཅེས་བརྒྱ་རྩ་བརྗོད་ན་འགྲུབ་བོ། །ངེས་པར་འགྲུབ་བོ། །ཞེས་གསུངས་སོ། །འཕགས་པ་བར་དུ་གཅོད་པ་
ཐམས་ཅད་སེལ་བའི་གཟུངས་རྫོགས་སོ།། །།
